
Text rozhodnutia
Súd: Krajský súd Žilina Spisová značka: 7Co/403/2011 Identifikačné číslo súdneho spisu: 7110227291 Dátum vydania rozhodnutia: 27. 06. 2012 Meno a priezvisko sudcu, VSÚ: Mgr. František Dulačka ECLI: ECLI:SK:KSZA:2012:7110227291.1 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedu senátu Mgr. Františka Dulačku a členiek senátu JUDr. Evy Malíkovej a Mgr. Kataríny Beniačovej v právnej veci navrhovateľov: 1/ V. S., nar. XX.X.XXXX, bytom T., S. XXX, 2/ F. S., nar. X.X.XXXX, bytom T., S. XXX, 3/ Ing. W. S., nar. X.X.XXXX, bytom T., S. XXX, 4/ M. S., nar. XX.X.XXXX, bytom T., S. XXX, 5/ MVDr. W. S., nar. X.X.XXXX, bytom M. R., B. XXXX/XX, navrhovatelia v rade 1/ až 5/ právne zastúpení JUDr. Marekom Radačovským, advokátom so sídlom v K., M. XX, proti odporcom: 1/ K. C., nar. XX.X.XXXX, bytom T. XX, právne zastúpený Mgr. Gabrielom Vonsom, advokátom so sídlom v N., ul. V. XXX, 2/ KOOPERATIVA poisťovňa, a.s. Vienna Insurance Group, so sídlom v Bratislave, Štefanovičova 4, IČO: 00 585 441, o náhradu nemajetkovej ujmy v peniazoch, na odvolanie navrhovateľov v rade 1/ až 5/ proti rozsudku Okresného súdu Námestovo, sp. zn. 8C 27/2011-234, zo dňa 21. septembra 2011, takto r o z h o d o l : Rozsudok okresného súdu p o t v r d z u j e . Odvolanie odporcu v rade 1/ o d m i e t a . P r i p ú š ť a proti rozsudku krajského súdu d o v o l a n i e . o d ô v o d n e n i e : Napadnutým rozsudkom (čiastočným) okresný súd návrh navrhovateľov, ktorým žiadali zaviazať odporcov v rade 1/ a 2/ spoločne a nerozdielne zaplatiť každému z navrhovateľov po 33.194 eur z titulu náhrady nemajetkovej ujmy, zamietol vo vzťahu k odporcovi v rade 2/. Vykonaným dokazovaním zistil, že odporca v rade 1/ ako vodič osobného motorového vozidla Škoda Octavia, EČ: NO-612-AX pri dopravnej nehode dňa 12.1.2009 v obci Zubrohlava usmrtil manžela navrhovateľky v rade 1/ a otca navrhovateľov v rade 2/ až 5/ M. S.. Rozsudkom Okresného súdu Námestovo zo dňa 11.2.2010 sp. zn. 6T 136/2009 bol odporca v rade 1/ uznaný vinným z prečinu usmrtenia. Odporca v rade 1/ mal s odporcom v rade 2/ uzatvorenú poistnú zmluvu č. 6541614141 na poistenie zodpovednosti za škodu spôsobenú prevádzkou motorového vozidla, podľa zákona č. 381/2001 Z.z.. Odporca v rade 1/ ako poistený oznámil poistnú udalosť odporcovi v rade 2/ ako poisťovateľovi, na základe čoho odporca 2/ vyplatil navrhovateľom náhradu škody vo výške 2.127,70 eur. Zodpovednosť odporcu v rade 1/ za spôsobenú škodu bola ustálená podľa ust. § 420 ods. 1 Občianskeho zákonníka, keď ako vodič motorového vozidla škodu spôsobil porušením právnej povinnosti (predpisov cestnej premávky). Odporca v rade 2/ na základe uzatvorenej poistnej zmluvy zo dňa 9.12.2007, ktorej súčasťou sú Všeobecné poistné podmienky, za poisteného zaplatil navrhovateľom náhradu škody na zdraví a nákladov pri usmrtení, vrátane nákladov zdravotnej starostlivosti, dávok nemocenského poistenia, dávok dôchodkového zabezpečenia. Uvedené vymedzenie zodpovedá zneniu § 4 ods. 2 zák. č. 381/2001 Z.z. v znení neskorších predpisov. V konaní sa navrhovatelia domáhali náhrady nemajetkovej ujmy v peniazoch podľa § 13 ods. 2 Občianskeho zákonníka, keď usmrtením M. S. došlo k zásahu do ich práva na ochranu osobnosti - práva na súkromný a rodinný život. Základnú otázku tohto konania, či náhrada nemajetkovej ujmy v peniazoch, ktorá má svoj základ v neoprávnenom zásahu do práva na ochranu osobnosti (§ 11 a § 13 ods. 2 Občianskeho zákonníka) je krytá povinným zmluvným poistením, je potrebné hľadať v obsahu samotnej poistnej zmluvy (v poistných podmienkach) poistenia zodpovednosti za škodu spôsobenú prevádzkou motorového vozidla. Zodpovednosť odporcu v rade 2/ ako poisťovateľa za následky spôsobené odporcom v rade 1/ ako poisteným nie je odvodená priamo zo zákona č. 381/2001 Z.z. či z iného zákonného predpisu, pretože právnym dôvodom, na základe ktorého je povinná nahradiť škodu poisťovňa za poisteného, nie je sám zákon, ale týmto právnym dôvodom, na základe ktorého je povinná plniť poisťovňa namiesto poisteného, je poistná zmluva vymedzujúca dojednaný rozsah poistenia (záväzok vzniká ex contractu). Nestotožnil sa s názorom navrhovateľov, že daná otázka závisí od výkladu pojmu škoda v zmysle Európskych smerníc upravujúcich povinné zmluvné poistenie zodpovednosti za škodu spôsobenú prevádzkou motorového vozidla (v súčasnosti platná Smernica Európskeho parlamentu a Rady 2009/103/ES zo dňa 16.9.2009, ďalej len „smernica“) ako akejkoľvek majetkovej či nemajetkovej ujmy, pretože nedostatok priameho účinku uvedených smerníc možno preklenúť eurokomformným výkladom iba v prípade potreby interpretácie vnútroštátneho právneho predpisu (čo nebol tento prípad) a nie výkladu obsahu a pojmov použitých účastníkov pri právnom úkone - v poistnej zmluve. Zo samotnej podstaty smerníc vyplýva, že vo vzťahu medzi jednotlivcami - súkromnoprávnymi subjektmi smernica nemôže mať priamy horizontálny účinok, keď jeho pripustením, ako uviedol Súdny dvor Európskych spoločenstiev, by sa priznala Únii právomoc prijímať smernice ako akty s automatickým priamym účinkom, ktorými sú v zmysle právomoci únie iba nariadenia alebo rozhodnutia. Nebolo preto možné zodpovednosť za vzniknutú majetkovú ujmu založiť priamo na smernici, inak povedané na základe smernice uložiť odporcovi v rade 2/ povinnosť nahradiť nemajetkovú ujmu ako súkromnoprávnemu subjektu vo vzťahu súkromnoprávnych subjektov. Ak neboli štátom prijaté opatrenia na prebratie prvej až piatej smernice o povinnom zmluvnom poistení s takým výsledkom, aby zodpovedali cieľu a účelu smerníc, nemôžu navrhovatelia zo samotných smerníc vyvodzovať zodpovednosť odporcu v rade 2/ za nemajetkovú ujmu, a zároveň je potrebné pripomenúť, že v prípade, ak výsledok predvídaný smernicou nemožno dosiahnuť prostredníctvom výkladu, právo Spoločenstva ukladá členským štátom nahradiť za splnenia určených podmienok škody, ktoré vznikli neprebratím smernice. V článku XII. Všeobecných poistných podmienok, ktoré sú súčasťou poistnej zmluvy uzavretej medzi odporcom 1/ ako poisteným a odporcom 2/ ako poisťovateľom nie je definovaný obsah pojmu škoda, ktorý všeobecné poistné podmienky používajú. Aj v zmysle výkladového pravidla podľa § 35 ods. 2 Občianskeho zákonníka, keďže vôľa účastníkov zmluvy k tomu nesmerovala, predmetom poistenia bola iba „škoda“ v ponímaní úbytku v majetkovej sfére poškodeného a nie aj náhrada nemajetkovej ujmy. Z uvedených dôvodov čiastočným rozsudkom podľa § 152 ods. 2 O.s.p. nárok navrhovateľa na náhradu nemajetkovej ujmy uplatnený voči odporcovi v rade 2/ zamietol, z dôvodu nedostatku vecnej legitimácie tohto účastníka konania. Zároveň návrhu navrhovateľa na prerušenie konania na predloženie otázok Súdnemu dvoru Európskych spoločenstiev na rozhodnutie o predbežnej otázke v zmysle § 109 ods. 1 písm. c/ O.s.p. nevyhovel a návrh zamietol. Proti rozsudku okresného súdu vo výroku, ktorým zamietol nárok na náhradu nemajetkovej ujmy, podali v zákonnej lehote odvolanie navrhovatelia. Nestotožnili sa so záverom okresného súdu, že odporca v rade 2/ nie je v spore pasívne legitimovaný z dôvodu, že nemajetková ujma nie je krytá povinným zmluvným poistením v zmysle poistnej zmluvy č. 6541614141 zo dňa 9.12.2007, poistenia zodpovednosti za škodu spôsobenú prevádzkou motorového vozidla, ktorú mal v čase dopravnej nehody uzatvorenú odporca v rade 1/ ako prevádzkovateľ motorového vozidla. Rozhodnutie okresného súdu spočíva na nesprávnom právnom posúdení veci. Povinnosť uzavrieť povinné zmluvné poistenie za škodu spôsobenú prevádzkou motorového vozidla vzniká zo zákona všetkým prevádzateľom motorových vozidiel, ktorých motorové vozidlo sa nachádza a vykonáva prevádzku na území SR zo zákona č. 381/2001 Z.z., v znení neskorších predpisov, ktoré je výsledkom transpozície 5 motoristických smerníc EÚ - toho času zjednotených do jednej smernice Európskeho parlamentu a Rady č. 2009/103/ES zo dňa 16.9.2009. Nesplnenie tejto povinnosti je sankcionované vysokými pokutami. V prípade, ak vznikne škodová udalosť a prevádzateľ motorového vozidla si nesplnil svoju zákonnú povinnosť uzavrieť povinné zmluvné poistenie, je právom poškodeného priamo svoj nárok na náhradu škody uplatniť voči Slovenskej kancelárii poisťovateľov (ďalej len „SKP“), ktorý následne vyplatené poistné vymáha regresom od nepoisteného prevádzateľa motorového vozidla. Takto uzavretá poistná zmluva v zmysle zákona č. 381/2001 Z.z. musí pokrývať zodpovednosť za spôsobenú škodu v rozsahu, ktorý nemôže byť obmedzený zmluvnými ustanoveniami, ktoré si dohodne prevádzateľ s poisťovateľom. Nesúhlasí s názorom okresného súdu, že pri vykladaní pojmu škoda v zmysle smernice, táto nemá priamy horizontálny účinok na právny vzťah medzi súkromnoprávnymi osobami - jednotlivcami, ako v danom konaní. Je potrebné vychádzať z článku 7 ods. 2 Ústavy SR, podľa ktorého, právne záväzné akty Európskych spoločenstiev a Európskej únie majú prednosť pred zákonmi Slovenskej republiky. Smernica je takýmto právnym aktom. V tomto smere je potrebné vychádzať z rozhodnutia ESD zo dňa 19.4.2007 vo veci Farrell, z ktorého vyplýva, že je na vnútroštátnom súde, aby posúdil, či je možné dovolať sa voči poisťovateľovi na základe smernice. Ak vnútroštátny súd rozhodne, že smernice voči poisťovateľovi sa nemožno dovolávať, je povinný pri uplatnení vnútroštátneho práva a najmä ustanovení právnej úpravy osobitne prijatej s cieľom vykonávania požiadaviek smernice vykladať vnútroštátne právo v maximálnej možnej miere vo svetle znenia účelu predmetnej smernice na dosiahnutie smernicou sledovaného cieľa. Účelom rozhodnutia ESD a cieľom smernice je zabezpečiť, aby zodpovednosť za škodu uplatnenú podľa vnútroštátneho práva bola krytá povinným zmluvným poistením. Smrť člena rodiny spôsobená prevádzkou motorového vozidla zakladá občiansko-právnu zodpovednosť vodiča, resp. prevádzateľa motorového vozidla, domáhať sa zo strany oprávnených osôb voči týmto osobám v zmysle vnútroštátnej úpravy nároku na náhradu škody a nemajetkovej ujmy v dôsledku neoprávneného zásahu do ich osobnostných práv v súvislosti s tým, že je porušené právo na rodinný a osobný život. Okresný súd sa taktiež dostatočne nevysporiadal so zodpovednosťou odporcu v rade 1/ podľa § 427 Občianskeho zákonníka. Poistenie podľa zákona č. 381/2001 Z.z. sa týka prevádzateľa a nie vodiča motorového vozidla a zodpovedanie tejto otázky je pre uvedené konanie kľúčové. Žiadali rozsudok okresného súdu zmeniť a ich nároku na náhradu nemajetkovej ujmy vyhovieť. Navrhovatelia podali odvolanie v zákonnej lehote aj proti výroku rozsudku okresného súdu, ktorý zamietol ich návrh na prerušenie konania. Poukázali na rozsudok NS SR sp. zn. 4Cdo 168/2009, ktorého závery sú postavené na identicky skutkových okolnostiach. Žiadali preto v zmysle § 109 ods. 1 písm. c/ O.s.p. prerušiť konanie na predloženie prejudiciálnych otázok ESD v zmysle článku 234 ZES, a to ohľadom výkladu článku 1 bod 2, článku 3 smernice Európskeho parlamentu a Rady 2009/103/ ES zo dňa 16. septembra 2009, ďalej smernice Európskeho parlamentu a Rady 2005/14/ES z 11. mája 2005, ktoré sú v odvolaní špecifikované, najmä pri výklade pojmov „ujmy na zdraví“, „akejkoľvek škody“, „zodpovednosti za škodu“, či tieto pojmy znamenajú aj zodpovednosť za nemajetkovú ujmu, ako napr. morálnu či citovú ujmu spôsobenú pozostalým po obeti dopravnej nehody. Žiadali preto odvolacie konanie prerušiť a položiť otázku Európskemu súdnemu dvoru. Proti rozsudku okresného súdu podal odvolanie odporca v rade 1/ vo výroku, ktorým návrh navrhovateľov voči odporcovi v rade 2/ zamietol. V odvolaní namietal, že okresný súd nesprávne nárok navrhovateľa na náhradu nemajetkovej ujmy v zmysle § § 11, 13 Občianskeho zákonníka nepovažoval za dôvodne uplatnený nárok na základe zmluvy o poistení motorového vozidla, na základe zákona č. 381/2001 Z.z.. Otázka, či náhrada nemajetkovej ujmy je nárokom na náhradu škody v zmysle zákona č. 381/2001 Z.z. bola vyriešená na medzinárodnej úrovni právnymi aktami Európskeho spoločenstva a viackrát bola potvrdená aj rozhodnutiami Súdneho dvora Európskych spoločenstiev. Je pravdou, že poistný vzťah medzi odporcami v rade 1/ a 2/ vznikol až podpísaním poistnej zmluvy (ex contractu) ale nie je pravda, že aj rozsah poistného krytia môže byť stanovený poistnou zmluvou. Rozsah škôd, ktoré sa nahradzujú poškodeným pri dopravných nehodách, je stanovený vnútroštátnym právom (nie poistnou zmluvou) a rozsah krytia náhrady týchto škôd je jasne a jednoznačne určený komunitárnym právom (nie poistnou zmluvou ani vnútroštátnou právnou úpravou, ak je v rozpore s právom Európskych spoločenstiev). Žiadal preto rozsudok okresného súdu v napadnutom výroku zrušiť a vec mu vrátiť na ďalšie konanie. Krajský súd v Žiline, ako súd odvolací (§ 10 ods. 1 O.s.p.) po zistení, že pokiaľ proti rozsudku okresného súdu podali odvolanie navrhovatelia v rade 1/ až 5/, odvolanie bolo podané oprávnenou osobou proti rozsudku, proti ktorému je opravný prostriedok prípustný (§ 201, § 204 ods. 1 O.s.p.), bez nariadenia odvolacieho pojednávania (§ 214 ods. 2 O.s.p.) preskúmal napadnutý rozsudok okresného súdu v rozsahu vyplývajúcom z ust. § 212 ods. 1 O.s.p., ktorý v napadnutých výrokoch odvolaním navrhovateľa ako správny v zmysle § 219 ods. 1 O.s.p. potvrdil. Krajský súd podľa § 238 ods. 3 O.s.p. pripustil proti rozsudku krajského súdu dovolanie, keďže sa jedná o rozhodnutie po právnej stránke zásadného významu. V prejednávanej veci navrhovatelia v rade 1/ až 5/ návrhom na začatie konania zo dňa 8.11.2010 si uplatnili vo vzťahu k odporcom v rade 1/ a 2/ nárok na náhradu nemajetkovej ujmy za zásah do ich osobnostných práv (práva na súkromný a rodinný život) spôsobený usmrtením blízkej osoby Václava Harbutu (manžela navrhovateľky v rade 1/ a otca navrhovateľov v rade 2/ až 5/) pri dopravnej nehode, ku ktorej došlo dňa 12.1.2009 v obci Zubrohlava. V konaní bolo nesporne ďalej zistené, že dopravnú nehodu s následkom smrti spôsobil odporca v rade 1/ ako vodič osobného motorového vozidla značky Škoda Octavia EČ: NO 612 AX, na základe čoho bol rozsudkom Okresného súdu Námestovo sp. zn. 6T 136/2009 zo dňa 11.2.2010 uznaný vinným z prečinu usmrtenia. Odporcovi v rade 1/ bol uložený trest odňatia slobody v trvaní dvoch rokov, ktorý mu bol podmienečne odložený na skúšobnú dobu trvania 4 rokov a bol mu uložený trest zákazu činnosti viesť motorové vozidlo po dobu 3 rokov. Podľa § 288 ods. 1 Trestného poriadku boli poškodení odkázaní s nárokom na náhradu škody na občiansko-súdne konanie. Na základe takto zisteného skutkového stavu okresný súd ustálil, že je daná zodpovednosť odporcu v rade 1/ ako vodiča motorového vozidla podľa ust. § 420 ods. 1 Občianskeho zákonníka. Zároveň mal zistené, že medzi odporcom v rade 1/ (ako poistníkom) a odporcom v rade 2/ - spoločnosťou KOOPERATIVA POISŤOVŇA Vienna Insurance Group (ako poisťovateľom) bola dňa 9.12.2007 uzatvorená poistná zmluva - poistenie zodpovednosti za škodu spôsobenú prevádzkou motorového vozidla značky Škoda Octavia číslo VIN TMBZZZ1U7X2156697, so začiatkom poistenia 10.12.2007, podľa zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla, v znení neskorších predpisov (ďalej len „zákon č. 381/2001 Z.z.“). V konaní medzi účastníkmi bolo sporným, či nárok na náhradu nemajetkovej ujmy spôsobenej zásahom do osobnostných práv navrhovateľov v zmysle § 11 Občianskeho zákonníka a uplatnený nárok na náhradu nemajetkovej ujmy podľa § 13 ods. 2 Občianskeho zákonníka, je nárokom, ktorý na základe zákona č. 381/2001 Z.z. je možné uplatniť aj priamo proti poisťovateľovi - odporcovi v rade 2/. Okresný súd dospel k záveru, že nárok na náhradu nemajetkovej ujmy v zmysle § 11 a § 13 ods. 2 Občianskeho zákonníka, navrhovatelia vo vzťahu k odporcovi v rade 2/ dôvodne neuplatňujú, keďže právnym dôvodom, na základe ktorého je poisťovňa povinná plniť namiesto poisteného v zmysle § 4 ods. 2, 3 a 4 a § 15 ods. 1 druhá veta zákona č. 381/2001 Z. z. je samotná poistná zmluva vymedzujúca dojednaný rozsah poistenia, pričom uvedený záväzok vzniká na základe zmluvne dohodnutých podmienok (ex contractu). V prípade nedostatočnej vnútroštátnej úpravy o možnosti uplatňovať nárok na náhradu nemajetkovej ujmy priamo voči poisťovni, nemožno uvedený právny „nedostatok“ preklenúť priamym účinkom Smernice Európskeho parlamentu a Rady 2009/103/ES zo dňa 16.9.2009, na riešený prejednávaný prípad. Ak neboli podmienky uvedenej smernice štátom prebrané, nemožno výsledok predvídaný smernicou dosiahnuť prostredníctvom výkladu. Krajský súd, hodnotiac výsledky vykonaného dokazovania okresným súdom vo vzťahu k právnemu posúdeniu veci (či odporca v rade 2/ je v spore pasívne legitimovaný v uplatnenom nároku navrhovateľov na náhradu nemajetkovej ujmy), dospel k záveru, že odvolanie navrhovateľov nie je dôvodné a okresný súd vec správne právne posúdil. Podľa § 1 ods. 1 zákona č. 381/2001 Z. z., tento zákon upravuje povinné zmluvné poistenie zodpovednosti za škodu spôsobenú prevádzkou motorového vozidla (ďalej len „poistenie zodpovednosti“) a zriadenie Slovenskej kancelárie poisťovateľov. Podľa § 4 ods. 1 zákona č. 381/2001 Z. z. poistenie zodpovednosti sa vzťahuje na každého, kto zodpovedá za škodu spôsobenú prevádzkou motorového vozidla uvedeného v poistnej zmluve. Podľa § 4 ods. 2 zákona č. 381/2001 Z. z. poistený má z poistenia zodpovednosti právo, aby poisťovateľ za neho nahradil poškodenému uplatnené preukázané nároky na náhradu: a/ škody na zdraví a nákladov pri usmrtení, b/ škody vzniknutej poškodením, zničením, odcudzením alebo stratou veci, c/ účelne vynaložených nákladov spojených s právnym zastúpením pri uplatňovaní nárokov podľa písm. a/, b/ a d/, ak poisťovateľ nesplnil povinnosti uvedené v § 11 ods. 6 písm. a/ alebo písm. b/ alebo poisťovateľ neoprávnene odmietol poskytnúť poistné plnenie, alebo neoprávnene krátil poskytnuté poistné plnenie, d/ ušlého zisku. Podľa § 15 ods. 1 zákona č. 381/2001 Z. z. náhradu škody uhrádza poisťovateľ poškodenému. Poškodený je oprávnený uplatniť svoj nárok na náhradu škody priamo proti poisťovateľovi a je povinný tento nárok preukázať. V rovine právneho posúdenia veci okresným súdom, ako aj vychádzajúc z dôvodov odvolania navrhovateľov proti rozsudku okresného súdu (ktorým je odvolací súd v zmysle § 205 ods. 1, 3 O.s.p. viazaný), je v konaní sporným výklad podmienok uvedených v § 4 ods. 2 zákona č. 381/2001 Z. z. (rozsah náhrady škody) v tom smere, či pod taxatívne vymenované dôvody pre priznanie nároku na náhradu škody (uvedené pod písmenom a/), je možné subsumovať aj nárok na náhradu nemajetkovej ujmy pri usmrtení zo strany pozostalých, inak nároku, ktorého podmienky sú uvedené v § 11 a § 13 ods. 2 Občianskeho zákonníka; ďalej v tejto súvislosti, či nárok na náhradu nemajetkovej ujmy ako nároku „na náhradu škody“ podľa zákona č. 381/2001 Z. z., ako priamy nárok poškodených voči poisťovateľovi, je dôvodný aj napriek nedostatočnej transpozície smerníc Európskej únie - Smernice Európskeho parlamentu a Rady 2009/103-ES zo dňa 16.9.2009 o poistení zodpovednosti za škodu spôsobenú prevádzkou motorových vozidiel a o kontrole plnenia povinnosti poistenia tejto zodpovednosti, priamo do nášho právneho poriadku (do citovaného zákona č. 381/2001 Z. z.); prípadne (ako tvrdia navrhovatelia v odvolaní), či sa jedná o sporný výklad citovanej smernice, na základe čoho by bolo dôvodné v zmysle § 234 ZES konanie prerušiť a predložiť vec Európskemu súdnemu dvoru s položením predjudiciálnych otázok. Krajský súd sa stotožnil so záverom okresného súdu, že pojem „škoda“ v zmysle zákona č. 381/2001 Z. z. nesubsumuje v sebe (rozsah náhrady škody vymedzený v § 4 ods. 2 písm. a/ citovaného zákona) aj nárok na náhradu nemajetkovej ujmy za zásah do osobnostných práv pozostalých a že táto náhrada nie je predmetom poisteného krytia, na základe podmienok citovaného zákona. Pojmy vymedzené v ustanovení § 4 ods. 2 písm. a/ zákona č. 381/2001 Z. z. sú pojmami zhodnými, ktorých podmienky sú uvedené v § 442 až § 449a Občianskeho zákonníka. Podmienky nároku na náhradu nemajetkovej ujmy ako nároku, ku ktorému došlo zásahom do osobnostných práv fyzických osôb, sú uvedené v Prvej časti, Druhá hlava Občianskeho zákonníka, pokiaľ podmienky (a pojmy) nároku na náhradu škody sú upravené v Šiestej časti, Druhá hlava Občianskeho zákonníka. Výkladom pojmov uvedených v zákone č. 381/2001 Z. z. (logickým a gramatickým) vo vzťahu k podmienkam uvedeným v § 1, § 4 ods. 2 písm. a/, § 15 ods. 1, ako aj ďalších ustanovení citovaného zákona, v porovnaní s pojmami nároku na náhradu škody a nároku na náhradu nemajetkovej ujmy vymedzenými v Občianskom zákonníku, je možné vyvodiť, že účelom zákonodarcu pri stanovení právnej úpravy rozsahu poistenia zodpovednosti v zmysle § 4 ods. 2 písm. a/ citovaného zákona nebolo zaradiť aj nárok pozostalých na náhradu nemajetkovej ujmy, inak ktorých podmienky sú uvedené v § 11 a § 13 ods. 2 Občianskeho zákonníka. Na tom nič nemení skutočnosť, že prijatie zákona č. 381/2001 Z.z. bolo dôsledkom transpozície smerníc Európskej únie - v danom prípade smernice Európskeho parlamentu a Rady 2009/103/ES zo dňa 16. septembra 2009 o poistení zodpovednosti za škodu spôsobenú prevádzkou motorového vozidla a o kontrole plnenia povinnosti poistenia tejto zodpovednosti. Ak by aj pojmy používané v smernici (osobná ujma a škoda na majetku) používané tiež ako „ujma“ alebo „škoda“ sa považovali aj za ujmy v sfére pozostalých, ktoré podľa nášho právneho poriadku možno subsumovať pod nároky uvedené v § 11 a 13 ods. 2 Občianskeho zákonníka, z obsahu zákona č. 381/2001 Z.z. vyplýva, že o takúto rozširujúcu transpozíciu smernice Európskej únie do nášho právneho poriadku (zákona č. 381/2001 Z.z.) sa nejedná. Takýto úmysel zákonodarcu pri schvaľovaní podmienok zákona č. 381/2001 Z.z. (a uvedených dôvodov nároku na náhradu škody) zrejme nebol, vychádzajúc napr. aj z toho, že doposiaľ nebolo novelizované napr. ust. § 444 Občianskeho zákonníka. Je ďalej potrebné vychádzať z toho, že zákon č. 381/2001 Z.z. je zákonom lex specialis, ktorým sa osobitne upravujú podmienky povinného zmluvného poistenia povinnosti za škodu spôsobenú prevádzkou motorového vozidla. Poistná zmluva č. 6541614141 zo dňa 9.12.2007 uzavretá medzi odporcom v rade 2/ ako poisťovateľom a odporcom v rade 1/ ako poistníkom bola uzatvorená len na základe podmienok zákona č. 381/2001 Z.z.. Pri výklade aplikácie zákona č. 381/2001 Z.z. nemožno vychádzať z účelu a zmyslu smernice Európskeho parlamentu a Rady 2009/103/ES zo dňa 16. septembra 2009, ak by aj jej účelom bolo odškodnenie „akejkoľvek ujmy“, teda aj možnosti odškodnenia podľa smernice považovanej (aj) náhrady nemajetkovej ujmy pozostalých, ak zákonodarca pri schvaľovaní zákona č. 381/2001 Z.z. (jeho obsahových podmienok) na všetky podmienky smernice neprihliadal. Podľa názoru krajského súdu, možnosť priznania nároku na náhradu nemajetkovej ujmy ako nároku „na náhradu škody“ v zmysle smernice, by bolo možné len vykonaním novely zákona č. 381/2001 Z.z. (v časti rozsahu poistenia zodpovednosti), prípadne novelou ustanovení Občianskeho zákonníka v častiach o náhrade škody. Aj keď zmyslom tohto odvolacieho konania bolo hľadať úmysel zákonodarcu pri stanovení podmienok rozsahu náhrady škody, ktorú má poisťovateľ z poistného vzťahu nahradiť poškodenému; krajský súd v tejto súvislosti sa domnieva, že navrhovateľom podľa vnútroštátneho práva nie je zabránené sa domáhať svojho práva na súde (podľa článku 46 ods. 1 Ústavy SR), ak nárok na náhradu nemajetkovej ujmy v peniazoch z dôvodov v návrhu uplatnených, si navrhovatelia môžu v občiansko-súdnom konaní uplatniť proti tomu, kto do ich osobnostného práva (práva na súkromný a rodinný život) zasiahol. Z uvedených dôvodov preto krajský súd rozsudok okresného súdu v napadnutých výrokoch odvolaním navrhovateľov v celom rozsahu potvrdil. Krajský súd v zmysle § 218 ods. 1 písm. b/ O.s.p. odvolanie odporcu v rade 1/ proti rozsudku okresného súdu vo výroku, ktorým zamietol návrh navrhovateľov voči odporcovi v rade 2/, odmietol, keďže bolo podané niekým, kto na odvolanie nie je oprávnený. V danej veci okresný súd zamietol nárok na plnenie, ktorý uplatnili na súde návrhom na začatie konania navrhovatelia. Odporca v rade 1/ je v občianskom súdnom konaní na tej procesnej strane, ktorá sa „bráni“ dôvodnosti podaného návrhu na začatie konania, aj keď výsledok konania sa ho dotýka. Vzhľadom na procesné postavenie účastníkov konania, neúspešným na základe rozhodnutia okresného súdu je navrhovateľ, ktorý je (subjektívne) oprávnený podať odvolanie proti rozsudku okresného súdu, ktorý jeho návrh zamietol. Odporca v rade 1/, ktorý vystupuje na druhej procesnej strane, nemôže byť na základe výsledku konania (rozhodnutia okresného súdu) neúspešný. Z týchto dôvodov preto krajský súd odvolanie odporcu v rade 1/ odmietol. Krajský súd podľa § 238 ods. 3 O.s.p. pripustil proti rozsudku krajského súdu dovolanie. Otázkou zásadného právneho významu je, či odporca v rade 2/ KOOPERATIVA POISŤOVŇA, a.s. Vienna Insurance Group je v spore pasívne legitimovaný na plnenie - náhrady nemajetkovej ujmy v peniazoch za zásah do osobnostných práv navrhovateľov (práva na súkromný a rodinný život) spôsobený úmrtím blízkej osoby pri dopravnej nehode podľa § 4 ods. 2 písm. a/, § 15 ods. 1 veta druhá zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov. Ak nárok navrhovateľov nie je možné podľa podmienok citovaného zákona č. 381/2001 Z.z. priznať je ďalej otázkou zásadného právneho významu, či súd o uplatnenom nároku môže rozhodnúť podľa článku 7 ods. 5 Ústavy SR priamou aplikáciou smernice Európskeho parlamentu a Rady 2009/103/ES zo dňa 16. septembra 2009 v spojení s rozhodovacou činnosťou Súdneho dvora. Toto rozhodnutie prijal senát Krajského súdu v Žiline pomerom hlasov 3:0. Poučenie: Proti tomuto rozsudku odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2012:7110227291.1 (dáta aktuálne k 14. 11. 2026). Záväzné je znenie zverejnené súdom.




